CELEX: 32020D0628
Language: da
Date: 2020-05-04 00:00:00
Title: Den Europæiske Centralbanks afgørelse (EU) 2020/628 af 4. maj 2020 om ændring af afgørelse ECB/2008/17 om indførelse af grundlag for fælles udbudsregler i Eurosystemet (ECB/2020/27)

8.5.2020   
               
               
                  DA
               
               
                  Den Europæiske Unions Tidende
               
               
                  L 146/11
               
            
         DEN EUROPÆISKE CENTRALBANKS AFGØRELSE (EU) 2020/628
         af 4. maj 2020
         om ændring af afgørelse ECB/2008/17 om indførelse af grundlag for fælles udbudsregler i Eurosystemet (ECB/2020/27)
         STYRELSESRÅDET FOR DEN EUROPÆISKE CENTRALBANK HAR —
         under henvisning til traktaten om Den Europæiske Unions funktionsmåde, særlig artikel 127 og 128,
         under henvisning til statutten for Det Europæiske System af Centralbanker og Den Europæiske Centralbank, særlig artikel 12.1 sammenholdt med artikel 3.1, samt artikel 5, 16 og 24,
         ud fra følgende betragtninger:
         
                     (1)
                  
                  
                     Den 26. april 2019 besluttede Styrelsesrådet, på grundlag af de positive erfaringer med fælles udbud inden for varer og tjenesteydelser, at Eurosystemets Koordinationskontor for Indkøb (Eurosystem Procurement Coordination Office, EPCO) skulle anses for permanent, mens værtscentralbanken fortsat udnævnes hvert femte år. Banque centrale du Luxembourg er den nuværende værtscentralbank fra 1. januar 2020 til 31. december 2024.
                  
               
                     (2)
                  
                  
                     Reglerne for fastsættelsen af mandaterne for komitéerne i Eurosystemet, udnævnelsen af formændene herfor og ydelsen af sekretærbistand til dem er fastsat i artikel 9.5 i afgørelse ECB/2004/2 (1) og yderligere præciseret med hensyn til de individuelle komitéer i Eurosystemet ved specifikke afgørelser truffet af Styrelsesrådet. Denne retlige ramme finder anvendelse på den komité i Det Europæiske System af Centralbanker, som har fået tildelt ansvaret for at styre Eurosystemets fælles indkøb.
                  
               
                     (3)
                  
                  
                     Det er vigtigt at være i stand til at udnytte de muligheder for fælles indkøb, der kan opstå inden for specifikke definerede områder og inden for præciserede grænser i løbet af det år, der følger efter Styrelsesrådets godkendelse af den årlige indkøbsplan.
                  
               
                     (4)
                  
                  
                     I overensstemmelse med artikel 7 i Den Europæiske Centralbanks retningslinje (EU) 2015/280 (ECB/2014/44) (2) skal de nationale centralbanker, der anvender interne seddeltrykkerier til at producere eurosedler, overveje at etablere passende former for samarbejde, herunder fælles indkøb, med henblik på at forbedre omkostningseffektiviteten. Den 21. november 2017 forestillede Styrelsesrådet sig muligheden for, at sådanne nationale centralbanker, der anvender interne seddeltrykkerier, kunne deltage i fælles indkøb direkte gennem EPCO som en måde at lette deres samarbejde om at udføre deres offentlige opgaver med hensyn til produktionen af eurosedler på den bedst mulige måde. Med henblik på at sikre lige konkurrencevilkår med interne seddeltrykkerier, som er fuldt ud integreret i centralbankerne, bør det være muligt for et internt seddeltrykkeri, som er en separat juridisk enhed, men som har en tæt forbindelse til en centralbank, at deltage i fælles indkøb direkte gennem EPCO.
                  
               
                     (5)
                  
                  
                     Forordning ECB/ 2008/17 (3) bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            Ændringer af afgørelse ECB/2008/17
            Afgørelse ECB/2008/17 ændres som følger:
            
                        1)
                     
                     
                        Artikel 1, litra f), læses således:
                        
                                    »f)
                                 
                                 
                                    »EPCO Styrekomitéen«: den styrekomité, som Styrelsesrådet har nedsat til at styre aktiviteterne i EPCO. EPCO Styrekomitéen består af ét medlem fra hver centralbank, der udvælges blandt overordnede medarbejdere med kendskab og ekspertise vedrørende organisatoriske og strategiske spørgsmål inden for deres respektive institutioner og eksperter vedrørende udbud. EPCO Styrekomitéen rapporterer til Styrelsesrådet via direktionen.«
                                 
                              
                  
                        2)
                     
                     
                        Artikel 3 ændres således:
                        
                                    a)
                                 
                                 
                                    I stk. 1 indsættes følgende litra f):
                                    
                                                »f)
                                             
                                             
                                                at støtte centralbankerne i forbindelse med kontraktstyringsaktiviteter.«
                                             
                                          
                              
                                    b)
                                 
                                 
                                    Som stk. 1a indsættes:
                                    
                                       »1a.   En centralbank skal være vært for EPCO. Styrelsesrådet udnævner værtscentralbanken hvert femte år.«
                                    
                                 
                              
                                    c)
                                 
                                 
                                    Stk. 7 affattes således:
                                    
                                       »7.   EPCO Styrekomitéen skal foretage en virknings- og effektivitetsvurdering af EPCO's aktiviteter før den femårige periode, jf. stk. 1a, udløber. Styrelsesrådet beslutter på grundlag af denne vurdering, og under hensyn til andre centralbankers interesse i at være vært for EPCO, hvorvidt det er nødvendigt at gennemføre en udvælgelsesprocedure med henblik på valg af en ny værtscentralbank.«.
                                    
                                 
                              
                  
                        3)
                     
                     
                        Artikel 4, stk. 3, erstattes af følgende:
                        
                           »3.   EPCO forelægger årligt en opdateret udbudsplan vedrørende fælles udbudsprocedurer, herunder navnene på de ledende centralbanker, for Styrelsesrådet til dennes godkendelse. Den opdaterede udbudsplan, der er indgivet af EPCO, kan omfatte en indikation af områder, hvor yderligere muligheder for fælles indkøb, inden for nærmere specificerede grænser, kan forfølges inden den næste opdatering. Styrelsesrådet træffer afgørelse om indkøbsplanen og dens gennemførelse efter samråd med EPCO Styringskomitéen.«
                        
                     
                  
                        4)
                     
                     
                        Artikel 5 affattes således:
                        
                           »Artikel 5
                           Andre institutioners deltagelse
                           
                              1.   Styrelsesrådet kan indbyde nationale centralbanker i medlemsstater, som endnu ikke har indført euroen, til at deltage i EPCO’s aktiviteter og i fælles udbudsprocedurer på samme vilkår som dem, der gælder for centralbanker i Eurosystemet. Styrelsesrådet kan herudover indbyde medlemsstaternes nationale myndigheder samt EU-institutioner og -organer eller internationale organisationer til at deltage i EPCO's aktiviteter og fælles udbudsprocedurer på de vilkår, som Styrelsesrådet fastsætter i indbydelsen. Disse indbydelser begrænses til fælles indkøb af varer og tjenesteydelser til opfyldelse af centralbankernes og de indbudte enheders fælles behov, og vilkårene svarer til de vilkår, der gælder for centralbankerne i Eurosystemet.
                           
                           
                              2.   Interne seddeltrykkerier, som i overensstemmelse med artikel 1, nr. 2, b) i retningslinje (EU) 2015/280 (ECB/2014/44) er særskilte juridiske personer og opfylder de kumulative betingelser i bestemmelsen, kan deltage direkte i fælles udbudsprocedurer og med henblik på denne artikel behandles som en del af centralbanken i deres medlemsstat. En sådan deltagelse er begrænset til fælles indkøb af de varer og tjenesteydelser, der er nødvendige for de pågældende interne seddeltrykkeriers udførelse af Eurosystemets opgaver.«
                           
                        
                     
                  
         
            Artikel 2
            Ikrafttrædelse
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Frankfurt am Main, den 4. maj 2020.
            
               
                  Formand for ECB
               
               Christine LAGARDE
            
         
         
            (1)  Afgørelse ECB/2004/2 af 19. februar 2004 om vedtagelse af forretningsordenen for Den Europæiske Centralbank (EUT L 80 af 18.3.2004, s. 33).
         
            (2)  Den Europæiske Centralbanks retningslinje (EU) 2015/280 af 13. november 2014 om oprettelse af Eurosystemets system for produktion af og offentligt udbud vedrørende eurosedler (ECB/2014/44) (EUT L 47 af 20.2.2015, s. 29).
         
            (3)  Afgørelse af 17. november 2008 om indførelse af grundlag for fælles udbudsregler i Eurosystemet (ECB/2008/17) (EUT L 319 af 29.11.2008, s. 76).